Document ID: 31993D0344

31993D0344
L 138/11
JURNALUL OFÍCIAL AL UNIUNII EUROPENE
DECIZIA COMISIEI
din 17 mai 1993
de modificare a Deciziei 79/542/CEE a Consiliului și a Deciziilor 92/260/CEE, 93/195/CEE și 93/197/CEE ale Comisiei în ceea ce privește condițiile de sănătate animală care se aplică importurilor, admiterilor temporare și reintroducerilor de cai înregistrați în Qatar și privind alte modificări ale Deciziei 79/542/CEE
(93/344/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (1), astfel cum a fost modificată ultima dată prin Directiva 92/36/CEE (2), în special articolele 12, 13, 15, 16 și articolul 19 punctul (ii),
întrucât, în temeiul Deciziei 79/542/CEE a Consiliului (3), astfel cum a fost modificată ultima dată prin Decizia 93/237/CEE a Comisiei (4), s-a stabilit o listă cu țări terțe din care statele membre autorizează importul de animale din specia bovină și porcină, de ecvidee, ovine și caprine, de carne proaspătă și produse din carne;
întrucât, ca urmare a unei misiuni veterinare a Comunității în Qatar, se constată că situația sanitară este satisfăcătoare și controlată de servicii structurate și organizate, în special în ceea ce privește bolile ecvideelor;
întrucât Qatarul este indemn de morvă, durină și stomatită veziculoasă de mai mult de șase luni, întrucât acesta este indemn de pesta ecvideelor de douăzeci de ani și întrucât, în această perioadă, vaccinarea contra acestei boli a fost interzisă; întrucât encefalita venezueliană nu a apărut niciodată în această țară;
întrucât autoritățile veterinare din Qatar s-au angajat să notifice Comisiei și statelor membre prin telex, fax sau telegramă, în 24 de ore, confirmarea apariției oricăreia dintre bolile menționate de anexa A la Directiva 90/426/CEE sau adoptarea sau modificarea oricărui program de vaccinare contra uneia dintre ele și, într-un termen corespunzător, orice modificare a normelor aplicabile importurilor de ecvidee;
întrucât condițiile de sănătate animală și de certificare veterinară trebuie să fie adaptate având în vedere situația sanitară din țara terță; întrucât, în acest caz, este vorba doar despre caii înregistrați;
întrucât Decizia 93/197/CEE a Comisiei (5) a stabilit certificatele de sănătate animală aplicabile importurilor în Comunitate de ecvidee înregistrate și de ecvidee de reproducere și de producție; întrucât, pentru a evita orice confuzie, articolul 1 alineatul (3) literele (a) și (b) din Decizia 79/542/CEE trebuie reformulat;
întrucât Decizia 79/542/CEE, Decizia 92/260/CEE a Comisiei (6), Decizia 93/195/CEE a Comisiei (7) și Decizia 93/197/CEE trebuie modificate în consecință;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 79/542/CEE se modifică după cum urmează:
1.
La articolul 1 alineatul (3), literele (a) și (b) se înlocuiesc cu următorul text:
„(3)
(a)
Fără a aduce atingere Deciziei 92/160/CEE, statele membre autorizează importul în Comunitate de ecvidee provenind din țări terțe sau părți din țări terțe incluse în partea 1 din anexă, admiterea temporară în Comunitate a unor cai înregistrați și reintroducerea după exportul temporar de cai înregistrați în țările terțe sau părți din țări terțe incluse în partea 1 din anexă.
(b)
Fără a aduce atingere Deciziei 92/160/CEE, statele membre autorizează importul în Comunitate de cai înregistrați provenind din țări terțe sau părți din țări terțe incluse în partea 2 din anexă, admiterea temporară în Comunitate a unor cai înregistrați și reintroducerea după exportul temporar de cai înregistrați în țările terțe sau părți din țări terțe incluse în partea 2 din anexă.”
2.
Statul Qatar se adaugă în coloana specială pentru cai înregistrați în partea 2 din anexă prin inserarea, în ordinea alfabetică a codului internațional ISO, a următorului rând:
„QA
Qatar
X”.
Articolul 2
Anexele I și II la Decizia 92/260/CEE se modifică după cum urmează:
1.
„Qatar” se adaugă la lista țărilor terțe din grupa E din anexa I.
2.
„Qatar” se adaugă la lista țărilor terțe incluse în titlul certificatului sanitar din anexa II partea E.
Articolul 3
Anexele I și II la Decizia 93/195/CEE se modifică după cum urmează:
1.
„Qatar” se adaugă la lista țărilor terțe din grupa E din anexa I.
2.
„Qatar” se adaugă la lista țărilor terțe enumerate în grupa E din titlul certificatului sanitar din anexa II.
Articolul 4
Anexele I și II la Decizia 93/197/CEE se modifică după cum urmează:
1.
„Qatar” se adaugă la lista țărilor terțe din grupa E din anexa I;
2.
„Qatar” se adaugă la lista țărilor terțe incluse în titlul certificatului sanitar din anexa II partea E.
Articolul 5
Prezenta decizie se adresează statelor membre.
Adoptată la Bruxelles, 17 mai 1993.

Labels: 0
3
18
6